Sep 15,2018
రూపాయి దన్నుతో మార్కెట్లు పరుగు..
ముంబయి: స్టాక్‌ మార్కెట్లలో లాభల పరుగు కొనసాగుతోంది. దాదాపు నాలుగుల లక్షల కోట్ల భారీ వరుస నష్టాల నుంచి తేరుకుని లాభాల దిశగా పరుగులు తీస్తోంది. రూపాయి పుంజు కోవడం, కొనుగోళ్ల మద్దతుతో శుక్రవారం నాటి ట్రేడింగ్‌లో సూచీలు భారీ లాభాలను నమోదు చేశాయి. దీంతో సూచీలు వారం రోజుల గరిష్టానికి చేరాయి. అంతర్జాతీయ మార్కెట్లు సానుకూలంగా ఉండటం, డాలర్‌తో రూపాయి మారకం విలువ పుంజుకోవడంతో శుక్రవారం నుంచే సూచీలు ఉత్సాహంగా ప్రారంభమయ్యాయి. బాంబే స్టాక్‌ ఎక్స్ఛేంజీ సూచీ సెన్సెక్స్‌ 200 పాయింట్లకు పైగా లాభంతో ట్రేడింగ్‌ను ఆరంభించగా.. నిఫ్టీ కూడా మళ్లీ 11,500 మార్క్‌ పైన ట్రేడ్‌ అయ్యింది. అయితే ఆ తర్వాత కాస్త తడబడిండి.. బ్యాంకింగ్‌, లోహ, స్థిరాస్తి, ఆటోమొబైల్‌, హెల్త్‌కేర్‌, విద్యుత్‌ తదితర రంగాల్లో వెల్లువెత్తిన కొనుగోళ్లు మార్కెట్‌ సెంటిమెంట్‌ను బలపర్చాయి. ఫలితంగా మధ్యాహ్నం సెషన్‌లో మార్కెట్లు భారీ లాభాల్లో దూసుకెళ్లాయి. ఒక దశలో సెన్సెక్స్‌ 400 పాయింట్ల వరకు లాభపడింది. చివరకు 373 పాయింట్ల లాభంతో 30,091 పాయింట్ల వద్ద ముగిసింది. నేషనల్‌ స్టాక్‌ ఎక్స్ఛేంజీ నిఫ్టీ 145 పాయింట్లు లాభపడి 11,515 పాయింట్ల వద్ద స్థిరపడింది. డాలర్‌తో రూపాయి మారకం విలువ రూ.23 పైసలు కోలుకుని రూ. 71.95 దరిదాపుల్లో కొనసాగింది. దాదాపుగా నాలుగు లక్షల కోట్ల మేర నష్టపోయి ఉసూరుమన్న మదుపరులకు వారాంతంలో స్టాక్‌ మార్కెట్లు కాస్త ఊరటను కల్పించాయి. సూక్ష్మ గణాంకాలు కలిసి రావడం వల్లే మార్కెట్లు లాభపడినట్టుగా మార్కెట్‌ విశ్లేషకులు చెబుతున్నారు.